Operácia srdca: Líder legendárneho Olympicu musel pod nôž!
V čase koronoavírusovej pandémie Petr Janda netajil, že sa bojí nákazy, a tak sa prevažne zdržiava len doma. Tieto obavy ho ale neodradili od zákroku. Predsa len, problémy so srdcom nie sú maličkosť. "Neváhal som ani minútu," povedal známy spevák denníku Aha!
Operáciu podstupoval pri plnom vedomí, a tak nebol nútený rozmýšľať nad rizikami narkózy, ktorej sa vo svojom veku už trochu bojí. "Slabinou mi vsunú katéter. Rovno vypália alebo proste odstránia všetko, čo vadí prietoku krvi," opísal zákrok, ktorý absolvoval včera dopoludnia. "Bál som sa, ale už to mám za sebou," povedal Janda.
Po operácii mal dokonca takú výbornú náladu, že do médií posielal veselé fotografie priamo z nemocničného lôžka.